Bétera celebra el ple ordinari del mes d’octubre
05 de octubre de 2018

Bétera va celebrar dilluns el ple ordinari corresponent al mes d'octubre en el qual, entre els punts de l'ordre del dia, es trobava l'aprovació de l'adjudicació del nou contracte de manteniment i neteja d'edificis públics a l'empresa OHL Servicios-Ingesan per un import de 340.928 euros anuals.

Es tracta del tercer contracte més important de l'Ajuntament de Bétera en termes econòmics i amb aquesta adjudicació es posa fi a una situació irregular en què s'estava prorrogant cada any un antic contracte més car i caducat des de 2006.

El ple va aprovar també la designació en el càrrec amb dedicació exclusiva de la regidora de Compromís, Neus Sánchez. D'aquesta manera serà ella la tercera "regidora alliberada" amb sou i alta a la Seguretat Social substituint a Jose Rodado, que encara que segueix sent regidor, no té dedicació exclusiva i per tant no cobra nòmina.

Tant PP com Mas Camarena van qüestionar que la dedicació exclusiva hagués de recaure de nou sobre un regidor de Compromís i no sobre un altre regidor soci de govern "es podria haver fet partícip a algun membre de govern amb elevada càrrega de treball", va dir la portaveu del PP Elia Verdevío.

El regidor socialista, Fernando Cantarino, va agrair irònicament la preocupació de l'oposició, però va assegurar que la decisió va ser presa i acordada per tots els membres del govern "tots vam estar d'acord, no ens sentim ni menyspreats, ni apocats".

"La decisió que siga Neus Sánchez es pren entre tots els membres de l'equip de govern. Esteu portant aquesta situació a un lloc imaginari vostre", va explicar August Sevilla (ABEC).

Nova línia d'autobús de l'EMT

Davant la propera posada en marxa d'un nou autobús de l'EMT que connectarà Bétera amb València, però també les urbanitzacions amb el nucli urbà del municipi, el portaveu de Mas Camarena-CUBE, Salvador Beltrán, va anunciar que han presentat les seues pròpies al·legacions, les mateixes que han presentat també les associacions de veïns de Mas Camarena i Torre en Conill, ja que les anunciades per l'Ajuntament de Bétera "són insuficients i volem una freqüència similar a la del trenet, tres autobusos cada hora".

El regidor de Mobilitat i Transport, Joano Baudes (Compromís), va afirmar que la seua regidoria fa mesos que treballa perquè l'autobús arribe a Bétera i que ara que està aprovat "s'han presentat al·legacions lògiques, sol·licitant 5 més" i va acusar Salvador Beltrán de "crear un odi i una divisió innecessària entre les urbanitzacions i el nucli urbà”.

Intervenció dels veïns i veïnes de Bétera

Durant el torn de precs i preguntes nombrosos veïns i veïnes de la localitat van voler mostrar el seu malestar, enuig i tristesa pels fets ocorreguts el divendres 14 de setembre quan un grup de manifestants va voler boicotejar la inauguració de l'Aplec del Camp de Túria que se celebrava aquest any al parc del Jonqueral.

Des de l'organització de l'Aplec van voler deixar clar que l'organització d'aquest esdeveniment "comptava amb tots els permisos pertinents per a realitzar les activitats programades a Bétera, activitats que havien estat informades a l'Ajuntament, a la Policia Local, la Guàrdia Civil ja Protecció Civil". En la seua intervenció van lamentar que el Partit Popular estigués present al costat de partits com España 2000 o VOX i van denunciar que els populars donaren suport "el que va ser un atemptat contra la llibertat d'expressió amb agressions verbals i en alguns casos també físiques que van ser alentades per les xarxes socials i que també van patir menors".

El regidor del PP Francisco Martínez va ser l'encarregat de respondre a aquestes acusacions afirmant que el seu grup polític no va organitzar cap concentració ni manifestació, "sí que és veritat que membres del grup municipal es van sumar a la concentració que dijous es va realitzar a les portes de l'ajuntament, una concentració pacífica i democràtica "però va voler desmarcar-se de la manifestació de divendres  "va ser algun membre del PP qui va voler aparéixer per allí però en cap moment va participar activament dels insults i les agressions que van realitzar els participants".

El regidor d'Assemblea Bétera Ciutadana, Augusto Sevilla, va explicar que es pot estar en desacord amb el contingut "però no es poden prohibir els actes" i el regidor socialista, Fernando Cantarino, va lamentar que un regidor del poble participés en la protesta: "trist, desagradable, penós (...) això és el que podríem dir d'un representant del poble que estant enmig d'una manifestació en la qual estan insultant a ciutadans de la seua pròpia localitat no abandone immediatament aquest acte".

"Per la seua banda el portaveu de Compromís, Enric Álvarez, va aclarir que l'acte organitzat va ser totalment legal" ens agrade més o menys el seu contingut els actes era legals i des de l'ajuntament prohibir-los hagués estat anar contra la llibertat d'expressió". El regidor va explicar que davant la tensió generada a les xarxes socials dies abans "l'Ajuntament va convocar una junta de seguretat per garantir la seguretat dels veïns".

L'alcaldessa de Bétera, Cristina Alemany (Compromís) va assegurar que aquest trist esdeveniment no quedarà com una anècdota, ja que des de la Delegació del Govern "s'està investigant l'origen de les concentracions il·legals".